CELEX: 32021R2119
Language: da
Date: 2021-12-01 00:00:00
Title: Kommissionens gennemførelsesforordning (EU) 2021/2119 af 1. december 2021 om fastsættelse af detaljerede regler for visse fortegnelser og erklæringer, der kræves af erhvervsdrivende og grupper af erhvervsdrivende, og for de tekniske midler, hvormed certifikater udstedes i overensstemmelse med Europa-Parlamentets og Rådets forordning (EU) 2018/848, og om ændring af Kommissionens gennemførelsesforordning (EU) 2021/1378 for så vidt angår udstedelsen af certifikatet for erhvervsdrivende, grupper af erhvervsdrivende og eksportører i tredjelande

2.12.2021   
               
               
                  DA
               
               
                  Den Europæiske Unions Tidende
               
               
                  L 430/24
               
            
         KOMMISSIONENS GENNEMFØRELSESFORORDNING (EU) 2021/2119
         af 1. december 2021
         om fastsættelse af detaljerede regler for visse fortegnelser og erklæringer, der kræves af erhvervsdrivende og grupper af erhvervsdrivende, og for de tekniske midler, hvormed certifikater udstedes i overensstemmelse med Europa-Parlamentets og Rådets forordning (EU) 2018/848, og om ændring af Kommissionens gennemførelsesforordning (EU) 2021/1378 for så vidt angår udstedelsen af certifikatet for erhvervsdrivende, grupper af erhvervsdrivende og eksportører i tredjelande
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/848 af 30. maj 2018 om økologisk produktion og mærkning af økologiske produkter og om ophævelse af Rådets forordning (EF) nr. 834/2007 (1), særlig artikel 35, stk. 10, artikel 39, stk. 2, litra a) og b), og artikel 45, stk. 4, og
         ud fra følgende betragtninger:
         
                     (1)
                  
                  
                     I henhold til artikel 35, stk. 1, litra a), i forordning (EU) 2018/848 skal det certifikat, som de kompetente myndigheder eller, hvor det er relevant, kontrolmyndigheder eller kontrolorganer udsteder til de erhvervsdrivende og grupper af erhvervsdrivende, så vidt muligt udstedes i elektronisk form. Med udviklingen og den fulde udrulning af det elektroniske Traces-system (Trade Control and Expert System), der er omhandlet i artikel 2, nr. 36), i Kommissionens gennemførelsesforordning (EU) 2019/1715 (2), vil det blive muligt for alle kompetente myndigheder, kontrolmyndigheder og kontrolorganer i Unionen at udstede certifikater i elektronisk form fra den 1. januar 2023. Det bør derfor fastsættes, at det certifikat, der er omhandlet i artikel 35 i forordning (EU) 2018/848, fra den 1. januar 2023 skal udstedes i elektronisk form ved anvendelse af Traces-systemet.
                  
               
                     (2)
                  
                  
                     I henhold til forordning (EU) 2018/848 skal erhvervsdrivende og grupper af erhvervsdrivende føre fortegnelser, der dokumenterer deres overholdelse af nævnte forordning. Der er fastsat visse mindstekrav til føring af fortegnelser og nærmere oplysninger i artikel 9, stk. 10, litra c), og artikel 34, stk. 5, i forordning (EU) 2018/848 samt i bilag II og III til nævnte forordning.
                  
               
                     (3)
                  
                  
                     I overensstemmelse med de generelle produktionsregler i forordning (EU) 2018/848 skal der træffes forebyggende foranstaltninger og sikkerhedsforanstaltninger, hvor det er relevant, i alle faser af produktionen, tilberedningen og distributionen. Den relevante offentlige kontrol indebærer derfor især verificering af, at de erhvervsdrivende og grupperne af erhvervsdrivende anvender sådanne foranstaltninger. Selv om anvendelsen af visse af disse foranstaltninger kan verificeres ved en fysisk inspektion på stedet, er det for andre foranstaltninger nødvendigt at have fortegnelser for at dokumentere deres anvendelse. Derfor skal erhvervsdrivende og grupper af erhvervsdrivende føre fortegnelser for at kunne fremlægge dokumentation, når det er nødvendigt. For eksempel kan der fremlægges dokumentation for, at der er truffet foranstaltninger for at undgå forurening med ikketilladte produkter og stoffer og sammenblanding med ikkeøkologiske produkter, ved at opbevare dokumentation for rengøring af faciliteterne, udstyr og transportkøretøjer og dokumentation for uddannelse.
                  
               
                     (4)
                  
                  
                     Dokumentationen er også relevant med henblik på sporbarhed og massebalance og efterfølgende for vurderingen af overholdelsen af forordning (EU) 2018/848. Sporbarhedskontrol og massebalancekontrol i henhold til Kommissionens delegerede forordning (EU) 2021/771 (3) omfatter specifikke oplysninger, der skal underbygges af relevante dokumenter. Erhvervsdrivende og grupper af erhvervsdrivende skal føre fortegnelser over disse dokumenter med henblik på at fremlægge dokumentation for overholdelsen af deres aktiviteter.
                  
               
                     (5)
                  
                  
                     Der skal gennemføres offentlig kontrol ud fra sandsynligheden for manglende overholdelse, jf. artikel 38, stk. 2, i forordning (EU) 2018/848. De kompetente myndigheder eller, hvor det er relevant, kontrolmyndighederne eller kontrolorganerne har behov for relevante oplysninger med henblik herpå. Derfor kræves det i henhold til artikel 39, stk. 1, litra b), i forordning (EU) 2018/848, at erhvervsdrivende og grupper af erhvervsdrivende skal fremkomme med alle erklæringer og andre meddelelser, der er nødvendige til støtte for offentlig kontrol. Endvidere kræves der i henhold til artikel 39, stk. 1, litra d), nr. i), i nævnte forordning bl.a. en fuld beskrivelse af deres økologiske produktionsenhed eller produktionsenheden under omlægning og af deres aktiviteter.
                  
               
                     (6)
                  
                  
                     For at sikre at den offentlige kontrol kan planlægges på passende vis, er det nødvendigt at specificere de oplysninger, der skal omfattes af erklæringerne og andre meddelelser, især oplysninger vedrørende de aktiviteter, der er udlagt til tredjemand, og visse detaljerede oplysninger vedrørende produktionsenhederne og andre lokaler, faciliteter og enheder, der anvendes til aktiviteterne, af de erhvervsdrivende eller grupper af erhvervsdrivende samt den planlagte forventede produktion.
                  
               
                     (7)
                  
                  
                     I henhold til artikel 1, stk. 1 og stk. 2, litra a), i Kommissionens gennemførelsesforordning (EU) 2021/1378 (4), som anvendes fra den 1. januar 2022, skal de kontrolmyndigheder og kontrolorganer, der er anerkendt i henhold til artikel 46, stk. 1, i forordning (EU) 2018/848, forsyne erhvervsdrivende, grupper af erhvervsdrivende og eksportører i tredjelande, der har været genstand for den kontrol, der er nævnt i artikel 45, stk. 1, litra b), nr. i), i nævnte forordning, med et certifikat, der skal udstedes i elektronisk form ved anvendelse af Traces-systemet. Da det ikke vil være muligt at anvende Traces-systemet før den 1. januar 2023, skal forpligtelsen til at anvende Traces-systemet i henhold til gennemførelsesforordning (EU) 2021/1378 også udskydes.
                  
               
                     (8)
                  
                  
                     Gennemførelsesforordning (EU) 2021/1378 bør derfor ændres.
                  
               
                     (9)
                  
                  
                     Af hensyn til klarheden og retssikkerheden bør nærværende forordning finde anvendelse fra den dato, hvor forordning (EU) 2018/848 finder anvendelse. Bestemmelsen om anvendelsen af Traces-systemet bør dog anvendes fra den 1. januar 2023.
                  
               
                     (10)
                  
                  
                     Foranstaltningerne i denne forordning er i overensstemmelse med udtalelse fra Udvalget for Økologisk Produktion —
                  
               VEDTAGET DENNE FORORDNING:
         
            Artikel 1
            Udstedelsen af certifikatet i henhold til artikel 35, stk. 1, i forordning (EU) 2018/848 i elektronisk form
            Det certifikat, der er omhandlet i artikel 35, stk. 1, i forordning (EU) 2018/848, skal udstedes:
            
                        a)
                     
                     
                        i overensstemmelse med modellen i bilag VI til forordning (EU) 2018/848
                     
                  
                        b)
                     
                     
                        i elektronisk form ved anvendelse af det elektroniske Traces-system (Trade Control and Expert System), der er omhandlet i artikel 2, nr. 36), i gennemførelsesforordning (EU) 2019/1715.
                     
                  
         
            Artikel 2
            Fortegnelser, der skal føres af erhvervsdrivende og grupper af erhvervsdrivende
            
               1.   De erhvervsdrivende og grupperne af erhvervsdrivende skal opbevare alle de nødvendige dokumenter, herunder lageropgørelser og regnskaber, der gør det muligt for de kompetente myndigheder eller, hvor det er relevant, kontrolmyndighederne eller kontrolorganerne at gennemføre især følgende kontrol:
               
                           a)
                        
                        
                           kontrol af forebyggende foranstaltninger og sikkerhedsforanstaltninger, der er truffet i henhold til artikel 9, stk. 6, og artikel 28 i forordning (EU) 2018/848
                        
                     
                           b)
                        
                        
                           sporbarhedskontrol i henhold til artikel 1, stk. 4, i delegeret forordning (EU) 2021/771
                        
                     
                           c)
                        
                        
                           massebalancekontrol i henhold til artikel 1, stk. 5, i delegeret forordning (EU) 2021/771.
                        
                     
            
               2.   De dokumenter, der opbevares med henblik på kontrollen som omhandlet i stk. 1, litra a), skal især omfatte dokumenter, der bekræfter, at den erhvervsdrivende eller gruppen af erhvervsdrivende har truffet forholdsmæssige og passende foranstaltninger for at:
               
                           a)
                        
                        
                           forhindre forekomst af skadegørere og sygdomme
                        
                     
                           b)
                        
                        
                           undgå forurening med produkter eller stoffer, som ikke er tilladt til anvendelse i økologisk produktion i overensstemmelse med forordning (EU) 2018/848, og sammenblanding med ikkeøkologiske produkter.
                        
                     
         
         
            Artikel 3
            Erklæringer og andre meddelelser, der er nødvendige til støtte for offentlig kontrol
            De erhvervsdrivende og grupper af erhvervsdrivende skal oplyse følgende i deres erklæringer eller meddelelser i henhold til artikel 39, stk. 1, litra b), i forordning (EU) 2018/848 til den kompetente myndighed, kontrolmyndigheden eller kontrolorganet, der foretager offentlig kontrol:
            
                        a)
                     
                     
                        de aktiviteter, der er omfattet af certifikatet som omhandlet i artikel 35, stk. 1, i forordning (EU) 2018/848, og som er udlagt til tredjemand
                     
                  
                        b)
                     
                     
                        adressen eller geolokaliseringen for de økologiske og ikkeøkologiske produktionsenheder samt dem, der er under omlægning, områderne for indsamling af vilde planter eller alger eller andre lokaler eller enheder, der anvendes til deres aktiviteter
                     
                  
                        c)
                     
                     
                        i tilfælde af en bedrift, der er opdelt i forskellige produktionsenheder i overensstemmelse med artikel 9, stk. 7, i forordning (EU) 2018/848, beskrivelsen og adressen eller geolokaliseringen for ikkeøkologiske produktionsenheder
                     
                  
                        d)
                     
                     
                        deres planlagte og forventede produktion.
                     
                  Disse erklæringer og meddelelser skal ajourføres, når det er relevant.
         
         
            Artikel 4
            Ændring af gennemførelsesforordning (EU) 2021/1378
            I gennemførelsesforordning (EU) 2021/1378 foretages følgende ændringer:
            
                        1)
                     
                     
                        Artikel 1, stk. 2, litra a), affattes således:
                        
                                    »a)
                                 
                                 
                                    udstedes:
                                    
                                                i)
                                             
                                             
                                                i overensstemmelse med modellen i bilag I til denne forordning
                                             
                                          
                                                ii)
                                             
                                             
                                                i elektronisk form ved anvendelse af det elektroniske Traces-system (Trade Control and Expert System), der er omhandlet i artikel 2, nr. 36), i gennemførelsesforordning (EU) 2019/1715 (*1)
                                                
                                             
                                          
                              
                           (*1)  Kommissionens gennemførelsesforordning (EU) 2019/1715 af 30. september 2019 om regler for driften af informationsstyringssystemet vedrørende offentlig kontrol og dets systemkomponenter (»IMSOC-forordningen«) (EUT L 261 af 14.10.2019, s. 37).«"
                        
                     
                  
                        2)
                     
                     
                        I artikel 3 tilføjes som stk. 3:
                        »Artikel 1, stk. 2, litra a), nr. ii), anvendes fra den 1. januar 2023.«
                     
                  
         
            Artikel 5
            Ikrafttræden og anvendelse
            Denne forordning træder i kraft på tredjedagen efter offentliggørelsen i Den Europæiske Unions Tidende.
            Den anvendes fra den 1. januar 2022.
            Artikel 1, litra b), anvendes fra den 1. januar 2023.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 1. december 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 150 af 14.6.2018, s. 1.
         
            (2)  Kommissionens gennemførelsesforordning (EU) 2019/1715 af 30. september 2019 om regler for driften af informationsstyringssystemet vedrørende offentlig kontrol og dets systemkomponenter (»IMSOC-forordningen«) (EUT L 261 af 14.10.2019, s. 37).
         
            (3)  Kommissionens delegerede forordning (EU) 2021/771 af 21. januar 2021 om supplerende regler til Europa-Parlamentets og Rådets forordning (EU) 2018/848 ved at fastsætte specifikke kriterier og betingelser for dokumentkontrol inden for rammerne af officiel kontrol i økologisk produktion og officiel kontrol af grupper af erhvervsdrivende (EUT L 165 af 11.5.2021, s. 25).
         
            (4)  Kommissionens gennemførelsesforordning (EU) 2021/1378 af 19. august 2021 om fastsættelse af visse regler vedrørende det certifikat, der udstedes til erhvervsdrivende, grupper af erhvervsdrivende og eksportører i tredjelande, der deltager i import af økologiske produkter og omlægningsprodukter til Unionen, og udarbejdelse af listen over anerkendte kontrolmyndigheder og kontrolorganer i overensstemmelse med Europa-Parlamentets og Rådets forordning (EU) 2018/848 (EUT L 297 af 20.8.2021, s. 24).